Christine Lagarde

Christine Madeleine Odette Lagarde (o.s. Lallouette, s. 1. tammikuuta 1956 Pariisi) on ranskalainen poliitikko, joka on toiminut Euroopan keskuspankin pääjohtajana marraskuusta 2019 alkaen. Hän on entinen Kansainvälisen valuuttarahaston (IMF) pääjohtaja ja Ranskan entinen valtiovarainministeri. Euroopan keskuspankin pääjohtajaksi hänet valittiin heinäkuussa 2019. Lagarde kuuluu  Maailman talousfoorumin (WEF) hallitukseen.

 Tausta ja yksityiselämä 
Lagarde valmistui maisteriksi Pariisi-Nanterren yliopistosta vuonna 1980 pääaineenaan kauppatiede ja laki. Lisäksi hänellä on kaksi aikaisempaa maisterintutkintoa taloustieteestä ja amerikkalaisesta kirjallisuudesta.

Koulutukseltaan Lagarde on työoikeuteen perehtynyt juristi. Hän asui aiemmin 25 vuotta Yhdysvalloissa ja toimi Chicagossa suuren asianajotoimiston Baker & McKenzien johdossa. Hän edustaa keskustaoikeistolaista konservatiivipuoluetta Union pour un Mouvement Populairea. Lagardea on luonnehdittu hyvin määrätietoiseksi ja neuvottelijana piinkovaksi. Hän on kilpaillut nuorena Ranskan taitouintijoukkueessa.Annamari Sipilä, Helsingin Sanomat 25.5.2011 sivu B 5

Lagardella on kaksi lasta. 

 Poliittinen ura 
Lagarde palasi Ranskaan vuonna 2005, kun hänet nimitettiin maan maatalous- ja kalastusministerinä (2005–2007) ja kauppaministerinä (2007) Dominique de Villepinin hallituksessa. Valtiovarainministeriksi hänet nimitettiin kesäkuussa 2007, jolloin hänestä tuli ensimmäinen talousasioista vastaava naisministeri G8-maissa. Financial Timesin mukaan Lagarde oli vuonna 2009 euroalueen paras talousministeri. 

Vuonna 2022 Nicolas Sarkozyn kerrotaan ehdottaneen Emmanuel Macronille Lagardea Ranskan pääministeriksi, mikäli tämä voittaisi vaalit. 

 Kansainvälinen valuuttarahasto 
Kesäkuussa 2011 Lagarde nimettiin IMF:n pääjohtajaksi. Hän seurasi tehtävässä skandaalin takia eroamaan joutunutta Dominique Strauss-Kahnia. Lagarden kausi alkoi 5. heinäkuuta 2011.

Elokuussa 2011, alle kuukausi Lagarden astumisesta IMF:n johtoon, ilmoitettiin Lagardea vastaan aloitetusta väärinkäytöstutkinnasta. Se liittyi vuoden 2008 tuomioon liikemies Bernard Tapien ja Crédit Lyonnais -pankin välillä. Ranskan oikeus tutki väitteitä, joiden mukaan Tapielle maksettu 285 miljoonan euron rahaerä olisi myönnetty lainvastaisin perustein. Lagarde kiisti tehneensä mitään lainvastaista ja vältti asiasta rikossyytteet toukokuun 2013 lopussa.

Toukokuussa 2014 Lagarde arvosteli rajusti pankkeja ja finanssisektoria. Hänen mukaansa ne keskittyvät liiaksi nopeisiin voittoihin luottamuksen kustannuksella. Hän oli myös huolissaan siitä, että kasvava eriarvoisuus on uhka kasvulle, demokratialle ja ihmisoikeuksille. Vuonna 2014 Lagarde oli Forbesin listalla maailman viidenneksi vaikutusvaltaisin nainen.

 Euroopan keskuspankki 
Vuonna 2019 Lagarde nimitettiin Euroopan keskuspankin pääjohtajaksi. Hänen nimityksestään päätti Euroopan parlamentti syyskuussa äänin 349 puolesta, 206 vastaan ja 49 poissa.

 Kunnianosoituksia 

 55x55px Kunnialegioona (Ranska, 2012)
 55x55px Ordre national du Mérite (Ranska, 2021)
 55x55px Norsunluurannikon kansallinen ritarikunta (Norsunluurannikko, 2013)
 55x55px Ystävyyden ritarikunta (Venäjä)

Lähde:

Lähteet

 Aiheesta muualla 

Luokka:Euroopan keskuspankin pääjohtajat
Luokka:Ranskan ministerit
Luokka:Ranskan valtiovarainministerit
Luokka:Kalastusministerit
Luokka:Kansainvälisen valuuttarahaston pääjohtajat
Luokka:Vuonna 1956 syntyneet
Luokka:Elävät henkilöt